**Țărmul de amurg**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A plâns doar o lacrimă cerul

Pe dalele vechiului burg,

dar ea îmi purta giuvaerul

din toamna-n culori de amurg

Era ca o raclă închisă,

ca un prețios chihlimbar,

purtând o ființă promisă

chiar mie să-mi vină în dar.

Am prins-o în brațe flămânde

și crusta din juru-i am spart

cu zbateri de suflet crescânde

în grija de cer s-o despart.

Eu sunt pentru ea libertate

și liniște-n anii ce curg

spre țărmul acela ce poate

da toamnei culori de amurg.